Vermoorde skoolseun se identiteit nog onbekendDie identiteit van die vermoorde 12-jarige skoolkind, wie se liggaam Vrydag in Silverton in die ooste van Pretoria gevind is, is nog nie bekend nie. Maroela Media het vroeër berig die seun se liggaam is Vrydagoggend in ŉ veld naby die Silverton Transnet-aanleg gevind. Die seun was steeds in sy skooluniform geklee en sy keel was afgesny. Sersant Portia Maleka, ŉ polisiewoordvoerder, het Maandag aan Maroela Media gesê niemand is nog in verband met die voorval in hegtenis geneem nie. Die motief vir die moord is ook nog onbekend. Sy sê niemand is by die Silverton-polisie as vermis aangemeld nie. Dit is ook nie seker van watter skool die kind is nie. “Die saak word nog ondersoek, en ons is in verbinding met ander polisiestasies om uit te vind of enige kinders as vermis aangemeld is,” het sy gesê. Enigiemand met inligting word gevra om Maleka by 082 499 4148 of die Silverton-polisie by 012 845 4000 te skakel.